Sambært arbeiðsumhvørvislógini hevur arbeiðsgevarin høvuðsábyrgdina av, at arbeiðið kann verða útint trygdar- og heilsuliga ráðiligt. Hetta merkir, at likamliga og sálarliga arbeiðsumhvørvið hvørki yvir styttri ella longri tíðarskeið skal skerja trygdina ella heilsuna hjá starvsfólkunum. Fyribyrging av strongd krevur, at bæði leiðsla og starvsfólk leggja orku og tíð í at fyribyrgja. Fyrsta stigið er opinleiki, bæði frá starvsfólki og leiðslu. Opinleiki krevur tíð og dirvi, men aloftast uppliva starvsfólk opinleika sum ein stóran lætta. Til ber at fyribyrgja strongd við at eyðmerkja og meta um, hvørji viðurskifti ella hvørjar umstøður í arbeiðinum kunnu verða við til at gera starvsfólk strongd. Hetta kann gerast við at: Eyðmerkja hvørjir vandarnir eru, umframt hvørji starvsfólk kunnu vera í serligum vanda. Leiðsla og starvsfólk kunnu samstarva um hetta. Ger teg kunnigan við, hvørji vandatekinini um strongd eru. Meta um og raðfesta vandarnar, soleiðis at størsti vandin verður handfarin fyrst. Leggja eina ætlan um fyribyrgjandi tiltøk. Um ikki ber til at sleppa undan vandum, eigur ein arbeiðsætlan at verða gjørd fyri, hvussu vandin kann avmarkast. Seta ætlanina í verk. Kunnger nágreiniliga, hvat ið verður sett í verk, hvat tilfar krevst, hvør skal vera heftur at ætlanini, umframt hvør tíðarkarmurin er. Hava eftirlit við og endurskoða ætlanina støðugt. Ver til reiðar at fremja broytingar, um neyðugt. Nokk av starvsfólkum eru at loysa arbeiðsuppgávurnar Amboð, tól og tøkni rigga Kunnleiki og royndir við arbeiðsuppgávunum eru nøktandi Leiðslan stuðlar starvsfólkunum og gevur teimum afturboðanir Starvsfelagar stuðla hvørjum øðrum, tá ið arbeiðsuppgávurnar verða ov torførar ella viðskiftafólk/borgarar eru krevjandi Arbeiðsuppgávurnar eru greiðar Hví er tað umráðandi at fyribyrgja strongd? Fyri arbeiðsplássið kann hetta innibera kostnaðarmiklar avleiðingar. Av tí at strongd í sjálvum sær ikki er ein sjúka, men er ein støða, sum kann elva til sjúku, er umráðandi at gera nakað við viðurskifti og arbeiðsumstøður, ið elva til strongd. Fyribyrging og handfaran av strongd kann verða við til at verja fyri, at starvsfólk ikki gerast sjúk av strongd og noyðast at verða burtur frá arbeiði. Við at skapa eitt gott arbeiðsumhvørvi kann arbeiðsplássið gera sítt til at avmarka ella fullkomiliga útiloka sjúkrafráveru orsakað av arbeiðstengdari strongd. Samstundis er góð fyribyrging og handfaran av strongd við til at birta uppundir størri meðvirkni, áhuga og arbeiðshug millum starvsfólk.